Jeepers Creepers (videoludo)

Jeepers Creepers estas retkaptada, labirinta videoludo verkita de James Albanese por 8-bitaj Atari-komputiloj. Ĝi estis publikigita de Quality Software en 1982. Simile al la koncepto de Amidar fare de Konami, la ludanto kontrolas « insekton » kiu moviĝas sur krado, ŝanĝante la koloron de la linioj, dum li evitas vespojn. Kiam ĉiuj linioj ĉirkaŭ rektangulo estas kolorigitaj, la rektangulo estas plenigita. Iuj rektanguloj donas specialajn bonusojn kiam plenigitaj. La celo estas plenigi ĉiujn rektangulojn.

Ludomaniero
La ludanto stiradas insekton ĉirkaŭ neregula krado kun diversgrandaj rektanguloj, kolorante la oranĝajn liniojn flavaj dum moviĝo, kaj kaptante rektangulon per kolorigo de ĉiuj ĝiaj linioj. Kiam ĉiuj linioj estas kolorigitaj (kaj tiel ĉiuj rektanguloj plenigitaj), la nivelo finiĝas. Estas entute kvar labirintoj : Number One, Scrambler, Brick Wall, kaj Skull Run.

Kelkaj rektanguloj enhavas specialajn objektojn kiuj estas akiritaj kaptante la rektangulon:
« Salto » permesas al la ludanto premi la stirstangan butonon por moviĝi al hazarda pozicio en la labirinto, samkiel hiperspaco en Asteroids.
Skarabo tuj persekutas vespon. Kiam kaptita, ambaŭ – la vespo kaj la skarabo mem – estas forigitaj el la tabulo.
Unu ĝis tri nemarkitaj rektanguloj en nivelo enhavas « Super-Skarabon », kiu estas pli rapida ol normala skarabo kaj povas manĝi plurajn vespojn.

La ludo povas esti ludata en normala aŭ « glita » reĝimoj. Kiam glita reĝimo estas aktivigita, la insekto daŭre moviĝas en la nuna direkto eĉ kiam la stirstango estas liberigita, ĝis trafante la finon de vojo. En normala reĝimo, la insekto haltas tuj kiam oni ĉesas movi la stirstangon.

Disvolvo
Jeepers Creepers estis verkita de James Albanese en QS Forth, versio de la programlingvo Forth ankaŭ verkita de Albanese kaj vendata de Quality Software.

Recenzo
En la gvidlibro The Best Atari Software fare de Consumer Guide legeblas : « La ago en Jeepers Creepers estas bonega, kaj la son-efektoj kaj grafikaĵoj faras ĝin bona ludo por ajna aĝgrupo, eĉ por etaj infanoj. » Book of Atari Software 1983 donis ĝeneralan takson de B, kun B+ en la kategorioj « profundeco de la ludo » kaj « tenas intereson ». Ĝi aldonis : « ĉi tiu ĉas-ludo estas ege amuza kaj alloga ludo. Ĝi estas simpla ludo ofertanta multajn elektojn kaj bonan profundecon. »

Kaj la bulteno de Twin City Atari Interest Group kaj ANALOG Computing komparis Jeepers Creepers al Kid Grid, ankaŭ eldonita en 1982.

 Referencoj 

 Eksteraj ligiloj 
Jeepers Creepers ĉe MobyGames ()

Kategorio:Videoludoj aperintaj en 1982
Kategorio:Videoludoj ludeblaj per 8-bitaj Atari-komputiloj
Kategorio:Labirintaj videoludoj
Kategorio:Videoludoj de Quality Software
Kategorio:Videoludoj pri insektoj
Kategorio:Videoludoj kreitaj en Usono